LidanRubinov/Halacha-QA huggingface dataset:
שאלה: מה לעשות כשנעלבים?: מה צריך לעשות אם מישהו מעליב אותי?
תשובה: אני מבין שכוונתך לשאול   מה צריך לעשות אם חשת תחושת פגיעה כתוצאה מכך שמישהו העליב אותך. ראשית יש לדעת שתחושה זו היא תחושה טבעית ונורמלית, ולפעמים כשאדם לא חש אותה הרי זה לפעמים סימן לדבר לא בריא בנפשו. אולם ודאי שאיננו רוצים שתחושה זו תישאר בתוכינו ונמשיך לשאת אותה כאבן כבידה בליבנו, ולכן צריך לחשוב איך להשתחרר ממנה. אם אדם יכול להתגבר על הפגיעה בעצמו, למשל על ידי ההבנה שהפוגע הוא המסכן ולא אני, או על ידי לימוד זכות על הפוגע והבנה שמן הסתם עשה זאת מתוך מצב נפשי לא טוב שהיה נתון בו וכיוצא בזה, מה טוב. והדברים תלויים במידת הפגיעה, במידת הכוונה של הפוגע, וגם במידת רגישותו של כל אדם. וכמובן צריך לשים לב שהאדם באמת השתחרר מתחושת הפגיעה, והוא לא מרמה את עצמו. אולם אם אדם אינו מצליח להשתחרר מהתחושה הלא טובה של הפגיעה, הטוב ביותר הוא לדבר עם הפוגע, כפי שמבאר הרמב"ן את הפסוק "הוכח תוכיח את עמיתך, ולא תשא עליו חטא" (ויקרא יט, יז): "הנכון בעיני, כי "הוכח תוכיח", כמו והוכיח אברהם את אבימלך (בראשית כא כה). ויאמר הכתוב, אל תשנא את אחיך בלבבך בעשותו לך שלא כרצונך, אבל תוכיחנו מדוע ככה עשית עמדי, ולא תשא עליו חטא לכסות שנאתו בלבך ולא תגיד לו, כי בהוכיחך אותו יתנצל לך, או ישוב וי על חטאו ותכפר לו. ואחרי כן יזהיר שלא תנקום ממנו ולא תטור בלבבך מה שעשה לך, כי יתכן שלא ישנא אותו אבל יזכור החטא בלבו, ולפיכך יזהירנו שימחה פשע אחיו וחטאתו מלבו. ואחרי כן יצוה שיאהב לו כמוהו". ואם אין אפשרות לדבר עם הפוגע, ובכל זאת אדם חש שנפגע, יראה זאת כיסורים שמכפרים על עוונותיו, ואף ישים אל ליבו בזכות זאת עד כמה צריכים להיות רגישים לאנשים אחרים, ונמצא שהקללה הפכה לברכה. ולאחר מכן חשוב לא לשקוע בעיסוק וחיטוט באותה תחושה של פגיעה, אלא להתמקד בכל הדברים הטובים והיפים שיש לכל אדם.
שאלה: תפילות שבת בבית: אני מתפללת בבית את תפילות שבת: ערבית שישי, שחרית ומנחה, האם יש איסור בכך?
תשובה: אין בכך כל איסור. נשים אינן חייבות ללכת לבית הכנסת ולהתפלל במניין. אולם יש מעלה גדולה בתפילה במניין ובמיוחד שיש חלקים בתפילה שלא ניתן לאמרם ביחיד, כקדיש וקדושה.
שאלה: קידוש בשמחת תורה: כיצד עלי לנהוג כאשר, בישוב שלי נוהגים לערוך קידוש באמצע התפילה לפני מוסף ואחרי הקפות ארוכות ואני ספרדי שנוהג לא לצום בחג עד אחרי חצות היום, וגם לא לערוך קידוש לפני מוסף. ובשנה זו יש גם בעייה עם סעודה שלישית, אם אוכלים מאוחר לא ניתן גם לאכול סעודה שלישית. האם אני יכול להתפלל מוסף יחיד ואח"כ לערוך סעודה הקפות ושאר פעילות?
תשובה: אין להתפלל מסוף ביחידות כלל, ואם אי אפשר אז תעשה קידוש עם כולם.
שאלה: חוג קפוארה: בני בן ה-5 הוא ילד תוסס וקופצני. אני שוקלת לרשום אותו לחוג ספורט כלשהו שיעזור לו לנתב את המרץ לאפיקים חיוביים (לבד מלחבוט באחיותיו.) האם יש בעיה בחוג קפוארה? לא הצלחתי לברר אם יש בתפיסה מאחורי החוג הזה בעיה הלכתית.
תשובה: קפוארה זו אומנות לחימה ואין בה שורשים של עבודה זרה ולכן אין בעיה לרשום את הילד לחוג זה. יש שירים שמלווים את האומנות. יש לשים לב לבחור רק שירים צנועים ולא שירי עגבים.
שאלה: אכילת חלבי אחר אכילת דבר שבושל בכלי שהוא כן בן יומו : אכלתי דבר פרווה שבושל בכלי בשרי בן יומו (שבבוקר בשלו בו בשר, עכשיו הוא נקי כמובן). האם נהייתי בשרי וצריך לחכות אח"כ 6 שעות כדי לאכול חלבי או לא?
תשובה: דבר פרווה שבושל בכלי בשרי נקי נשאר דינו כפרווה אף שהכלי בן יומו (אולם לאשכנזים לא ניתן לאכול אותו עם חלב). ולכן, אינך צריך להמתין שש שעות.
שאלה: נטילת ידיים בערב שבת: אני נוהג ליטול ידיים בערב שבת ולברך לפני ברכת הקידוש, וזאת על מנת לא לפגוע ברצף התפילה בזמן שאני עוזב את השולחן לטובת הנטילה. האם זה נורא משנה לעשות כך או כפי שנהוג ורשום?
תשובה: יש עדות הנוהגות ליטול ידיים לפני הקידוש ומיד לאחר הקידוש בוצעים על הפת. אם המנהג של עדתך אינו כזה, רצוי שתעשה קידוש כשכולם סביב השולחן ולאחר מכן תיטלו ידיים ותבצעו על הלחם, כפי שנהוג ברוב קהילות ישראל.
שאלה: השם רומי: כבוד הרב, קראתי את תשובת הרב לגבי השם רומי והרגשתי חובה להביא לידיעת הרב כי השם רומי הוא לא על שם הרומאים שהחריבו את ממלכתינו אלא מלשון "רום"- שהוא גובה והתעלות, ולא באופן השלילי חלילה. ואילו האות יוד האחרונה היא מלשון איחול- רומי- מלשון: תגדלי, תפרחי וכ"ו. רומי הוא השם שבחרתי לביתי וזה מאוד חרה לי שהרב אמר כי לא ראוי לקרוא לילדה בשם זה, במיוחד בשל היותנו שומרי מצוות. אשמח אם תתייחס לפנייתי. המון
תשובה: פעם ראשונה שאני שומע את הפירוש הזה, ואם זו באמת הכוונה אין בעייה.
שאלה: הפקר תחמושת צבאית: רציתי לשאול לעניין תחמושת צהלי"ת פגומה זרוקה. בבסיס בו אני משרת לא ממחזרים תחמושת. השאלה מתחלקת למספר חלקים: 1) האם הצבא יכול להפקיר דבר מסוים ולאסור עלי לקחת אותו? 2) האם מכיוון שהתחמושת זרוקה פגומה ניתן לקחת אותה? 3) האם זה משנה שבבסיסים אחרים ימחזרו את התחמושת או שמכיוון שבבסיס לא ממחזרים אז התחמושת נחשבת כזבל? אם הרב לא הבין את השאלה אשמח להרחיב. וגמר חתימה טובה!
תשובה: 1. ישר כח על השאלה!! 2. בכל מקרה כזה חובה עליך לשאול רשות מן המפקד שלך ולנהוג בהתאם לכללי הצבא. כללי הצבא מחייבים כאן גם מבחינת ההלכה. 3. העיסוק בתחמושת הוא תמיד מסוכן, בין אם התחמושת זרוקה או פגומה, והקב"ה מצוונו "ונשמרתם מאד לנפשותיכם", לכן תמיד עלינו להיזהר "וחמירא סכנתא מאיסורא". הרב ניר אביב
שאלה: לשבת לפני הסטנד של המתפלל: אני מתפלל מהר, וזה שמתפלל מאחורי בישיבה לוקח לו הרבה זמן להתפלל. האם מותר לי לשבת לפניו, אם יש סטנדר וספסל שמפרידים ביני לבינו (זה לא 4 אמות)?
תשובה: צריך מחיצה של 10 טפחים להפריד ביניכם כדי שתוכל לשבת, ובדרך כלל אין 20 טפחים בספסל וכדומה. לכן, אל תתפלל לפניו אלא לצידו או לאחריו.
שאלה: ביכורים בפרי הרימון: בעץ אשר עברו לו שנות עורלה ונטע רבעי צמח פרי רימון אחד ויחיד. האם יש עליו חובת ביכורים או חילול או כל דבר אחר או כיוון שאין ביכורים נוהגים בימינו אין עליו שום מגבלה ויש להתיחס אליו כאל פרי רגיל עם חובת הפרשה וכדומה?
תשובה: זה פרי רגיל שיש בו חובת הפרשת תרומות ומעשרות. הרב יהודה הלוי עמיחי מכון התורה והארץ כפר דרום אשקלון
שאלה: למי לתת מעשר כספים ותפילת מנחה: שאלה 1: התחלתי עכשיו שנה שניה של שירות לאומי בעמותה של ילדים חולים במחלות כרוניות וגנטיות. בשנה שעברה שאלתי את הרב אם בת שירות צריכה לתת מעשר והרב ענה שראוי. לא יצא לי לתת את המעשר ואני רוצה לתת אותו עכשיו (כ650 ש"ח). האם לתת את כל הסכום לעמותה שבה אני עושה שירות (אני רואה בזה דבר חשוב מאוד וכל שקל הולך ישירות לילדים) או לחלק את הסכום ולתת רק חלק לעמותה זו ואת החלק השני לתת לארגון פעמונים (שגם בארגון זה אני רואה חשיבות)? שאלה 2: לפי הידוע לי אישה נערה חייבת בתפילה אחת ביום. בד"כ אני מתפללת שחרית ומנחה. אם התפללתי שחרית ואת תפילת מנחה אני אוכל להתפלל רק בנסיעה (-ז"א לא בעמידה) או במהירות רבה בלי שיצא לי להתכוון, האם ראוי וכדאי שאני אתפלל או להסתפק בתפילה שהתפללתי כבר? (וגם להפך, לא הספקתי להתפלל שחרית בנחת. האם להתפלל בנסיעה או להתפלל רק מנחה?)
תשובה: 1. בדרך כלל עדיף לחלק את התרומות אולם אם עמותה שאת קשורה אליה נמצאת בדוחק מיוחד ואין היא מוכרת את יכולה לתת הכל לעמותה זו. 2. תפלה במהירות וללא כוונה, לא להתפלל. בנוגע לתפלה בישיבה, אם את מקפידה כל יום להתפלל שתי תפילות את תתפללי גם בישיבה. אולם אם את מקפידה רק על תפלה אחת, לא להתפלל בישיבה יותר מתפלה אחת.
שאלה: התקנת תורן בבית קברות: אני כהן, וקיבלתי במסגרת עבודתי להתקין תורן בבית קברות. האם מותר לכהן להכנס לבית קברות ולעשות את העבודה הזו שקיבלתי? התורן הינו להנפת והורדת דגל ישראל.
תשובה: אם אתה צריך ללכת ממש על קברות, אתה צריך להימנע מעבודה זו. אולם במקומות בבית קברות שאין קברים אתה יכול להיות.
שאלה: הקפצות בשבת בצבא: אני נמצא ביחידה שהאופי שלה הוא מסלולים. כלומר, באים לקחת אותי מהבית אני עושה משמרת ובמצבים מסויימים מחזירים אותי לבית, במקרה של הקפצות הכוונה. במידה ויש הקפצה בשבת, באים לקחת אותי עושים את הפעילות ואז יש מסלול באותו הדרך כמו בחזור. עכשיו יש בבסיס מקום לישון אבל אף אחד לא נשאר שם. וגם אם ארצה לצאת במוצ"ש לבית לא יתאפשר כי זה מקום מבודד ויוצא מזה ששוב יתחיל שבוע שאני אצטרך להשאר בו ובעצם כל השבת שהייתה אמורה להיות בבית הלכה. האם אני חייב להשאר בבסיס ולא לחזור במסלול או שיש מקום להקל מהבחינה הזו כי זהו האופי של היחידה?
תשובה: אם הפיזור הביתה הוא ע"י גוי אין בעיה. אם אפשר לבקש מהמפקדים שם שאת החזרתך הביתה יעשו ע"י גוי, כגון דרוזי - הכי טוב, ואם לא - אז אין ברירה וצריך להשאר בבסיס.
שאלה: ייחוד ה  לאתאיסטים: האם מותר להוכיח לאתאיסטים את הימצאות הבורא ע"י שער הייחוד שבחובת הלבבות?
תשובה: מי שאינו רוצה להאמין, מי שלא נמשך לאמונה, עדיף להמנע מלהתווכח איתו כי זה רק יכול להזיק לו ולמי שמדבר איתו. ומי שרוצה לשמוע ורוצה להתקרב לאמונה בדרך הטובה ביותר היא דרכו של הכוזרי. ואולם עליך לדעת שחכמים הדריכו באבות הווי שקוד ללמוד תורה ודע מה שתשיב לאפיקורס. כלומר, קודם הווי שקוד ללמוד תורה ולהתקדם בתורה ורק אחר שאדם מלא בתורה אז הזמן ללמוד מה להשיב.
שאלה: חודש שמיני להריון ביום כיפור: אני נמצאת בשבוע 34 להריון. יש לי הסטורייה של לידות מוקדמות (שבוע 36-37 ) בשל צירים מוקדמים. כיצד עלי לנהוג ביום כיפור?
תשובה: לידה מוקדמת אינה מתירה לא לצום אלא אם כן יש סכנה לך או לולד. לכן, להתחיל לצום ובמידה ואת מרגישה סחרחורות או חולשה שנראית לך כסכנה (לך או לולד) להתחיל לשתות לשיעורין. ואם זה לא עוזר, ניתן לשתות או לאכול כרגיל. תלוי בשיקול דעת לפי העניין בעת הצורך. הרב חיים כץ
שאלה: צום כיפור ותחילת הריון בסיכון: 3 חודשי ההריון שלי לוו בדימומים וההריון היה בסיכון ועל כן לא צמתי את תשעה באב, ויצאתי לשמירת הריון. אני כרגע בחודש הרביעי וכבר 3 שבועות, ב"ה, ללא דימומים והרופאה אומרת שנראה כי הסכנה חלפה. לדעתה אין סיבה הנראית לעין שתגביל אותי בצום זה, באם לא יופיעו בעיות הקשורות להריון במהלך הצום, אך הפנתה אותי לשאילת רב לקבלת הוראה רבנית כיצד לנהוג. האם אמורה להיות לי בעיה בלצום? או שישנם מגבלות מסויימות? באיזו מידה אוכל להקל במהלך הצום וכיצד? כתיבה וחתימה טובה לכל עם ישראל ו
תשובה: אם הרופאה אומרת שזה לא מצב של סכנה תצומי כרגיל ועדיף לשכב במקום ממוזג כל היום. אם תרגישי מצב של סכנה תשתי לשיעורין. הרב חיים כץ
שאלה: אכילת לחם מלא מול צניעות: בעקבות בעיה רפואית שהתגלתה בגופי נאסר עליי לאכול לחם מחיטה לבנה אלא לחם מחיטה מלאה. יש באפשרותי לשלם את מחירו של לחם זה, למרות שהוא פי 3 מלחם רגיל. יש בליבי תחושה קשה שלאכול לחם כזה בגלל מחירו גובל בפגיעה באורך חיים צנוע, מה עליי לעשות?
תשובה: כפי הידוע לי המחיר היא פי 2. בכל אופן, אין בכך פגיעה באורך חיים צנוע. כל מה שנעשה לצורך בריאותי זה ראוי. אי צניעות זה אורח חיים שהאדם עושה דברים לא לשם שמים, אי צניעות היא כשאדם אוכל מותרות ללא גבול.
שאלה: מאכלים פרווה בתנור בשרי: רוצים להשתמש בתנור למאכלי בשר. אם משתמשים בו גם למאכלים פרווה, באיזה אופן ניתן לאכול אותם מאכלי פרווה עם מאכלי חלב?
תשובה: התבנית צריכה להיות לפי התנור. כלומר, תבנית בשרית בתנור בשרי וכד'. מדובר על אוכל פרווה. בתנור אפיה גדול ניתן להשתמש גם בתבנית פרווה. אם לא השתמשו בתבנית הבשרית 24 שעות והיא נקיה - לכל הדעות מותר לאכול את האוכל הפרווה עם אוכל חלבי בכל כלי שרוצים. אם השתמשו ב-24 שעות, לא הכשירו את התנור והתבנית נקיה - לספרדים מותר לאכול עם הסוג השני, כלומר, אם התנור בשרי מותר לאכול את האוכל עם חלב. ולאשכנזים מותר לאכול באותה ארוחה ובאותם כלים אך להיזהר שלא לאכול את האוכל הפרווה עם מוצרי חלב ממש.
שאלה: מנורה על בטריות: 1. יש לי מנורה העובדת על סוללות, האם מותר להדליקה לפני יום כיפור ובמהלך יום כיפור להעבירה ממקום למקום בלי לכבותה? 2. יש לי דלקת במיתרי הקול, והרופא אמר שאני צריכה לשתות הרבה. אני חוששת שלא אוכל לצום למרות שאני מאוד מאוד רוצה. אם אהיה חייבת לשתות, האם מוטב שלא אוכל, או שאם שותים זה לא משנה אם אוכלים או לא?
תשובה: 1. אין לטלטל מנורה ביום כיפור כמו בשבת. 2. רק סכנת נפשות פוטרת מצום יום כיפור. דלקת במתרי הקול אינה סכנה בדרך כלל ולכן את חייבת לצום. מי שמותר לו לשתות אסור לו לאכול אלא אם הוא בסכנת חיים אם לא יאכל.
שאלה: נגיעה בנסיעה בטוסטוס: לפני הרבה זמן הרב שלי (ר"מ בישיבה בשכונה שלי) התיר לי להחזיק בידיד שלי כאשר אני נוסעת איתו בטוסטוס שלו, כאשר לא מספיק להחזיק רק בתפסנים, וזאת מפאת בטיחות (אחרת יקח לי עוד שעה להגיע לאוניברסיטה אם לא אסע איתו). אותו ר"מ נמצא בשבתון בחו"ל ורציתי לדעת האם אוכל לקבל ממך מקורות בנושא? הדברים עלו בשולחן השבת. וכן אם הינך חושב כמוהו. נ.ב. מדובר על זה שאני נמצאת מאחוריו מחזיקה בג קט לו על מנת לא ליפול. אני לא רוצה לדבר על בטיחות של הטוסטוס מכיוון שהורי מדברים על זה מספיק, אלא רק על ההיתר ליסוע איתו בטוסוטוס.
תשובה: הדבר לא ראוי.
שאלה: כשרות שוקולד M M: ברצוני לברר את טיב הכשרות של שוקולד המיוצר מחו"ל של חברת M M. על השוקולד קיים הסימון U מוקף בעיגול והאות D. מימין לסימון. האם הוא כשר לאוכלי א. חלב נוכרי או שהוא כולל גם מוצקי חלב נוכרי? מה דעת הרב בעניין אכילת אבקת חלב או מוצקי חלב נוכרי?
תשובה: 1. לגבי כשרות השוקולד, השוקולד כשר חלבי לאוכלי אבקת חלב נוכרי. 2. ישנו גם שוקולד M M המיוצר בצרפת בלי סמני כשרות והוא אינו כשר. 3. לענין אכילת אבקת חלב נוכרי יש לשאול את הרב המכיר אותך. המקל יש לו על מי לסמוך אולם במדינת ישראל יש מספיק מוצרי חלב כולל שוקולד מחלב ישראל אם כן מדוע לסמוך על המקלים? 4. אם לא כתוב על המוצר כשר לפסח הוא לא כשר לפסח. הרב חגי בר גיורא
שאלה: חאלקה: בני נולד ב-ו' בתשרי ואנו רוצים לעשות לו חאלקה בחול המועד סוכות, האם זה ר?
תשובה: מותר.
שאלה: הדרכות לימוד בעיון: אני לומד בישיבה תיכונית ולומד גם גמרא לבד מחוץ למסגרת הישיבה. בישיבה הזאת לא לומדים גמרא בעיון - לומדים רק כמעט שעה או שעה וחצי גמרא בבוקר (בעיקר מטרת הלימוד בבוקר הוא בשביל הבגרות). רציתי להתחיל ללמוד גמרא בעיון לבד, בגמרא שאני לומד, מחוץ למסגרת הישיבה. רציתי לבקש מהרב אם הוא יכול לתת לי כלים ללימוד בעיון, זאת אומרת, 1. באיזה מפרשים עדיף לפתוח דווקא? 2. איך לדעת באיזה סוגיות דווקא ללמוד בעיון ובאיזה לא? 3. עדיף לסכם את המפרשים או שזה לא הכרחי? וכן עוד כלים שהרב יוכל לתת לי כדי ללמוד בעיון בצורה עצמאית.
תשובה: ללמוד סוגיא בעיון זה ללמוד את הסוגיא ולהבין אותה. קודם כל עם רש"י, אח"כ עם תוס' ואח"כ כשרוצה להרחיב להוסיף עוד מגדולי הראשונים: רשב"א, ריטב"א, ר"ן ועוד. וכן צריך ללמוד מגדולי המפרשים, שחרשו במשך הדורות את הסוגיות עם רש"י ותוס' חריש עמוק וניתחו את הסוגיא: קצות או נתיבות, רעק"א, חתם סופר, פני יהושע וצל"ח (נודע ביהודה). מגדולי המפרשים. זה נקרא לימוד בעיון. הייתי ממליץ ללמוד אותם, שעל ידיהם רואים את עוצמת ההעמקה והחריפות והבקיאות והסברא הישרה של כל אותם גדולי ישראל, ואם אתה יכול ללמוד אותם בעיון - תלמד, וזה ודאי חשוב.
שאלה: הורדת תוכנה ישנה: ברצוני להוריד תוכנה ולהשתמש בה וכבר הפסיקו למכור אותה, אז האם אני יכול להשתמש בתוכנה? אני גם מעדיף את הגירסא הישנה שכבר לא מוכרים על הגירסאות החדשות שכן מוכרים בחנות. את הגירסא הישנה לא מוכרים ואני לא יודע מה לעשות, אני צריך להוריד אותה ואני לא רוצה להיכשל בעוון גזל.
תשובה: אם החברה שייצרה את התוכנה כבר אינה מוכרת תוכנה כעין זו מותר לך להוריד, אולם אם הם רק שיפרו אותה מעט אין להורידה. אתה יכול לרכוש את התוכנה החדשה ואז להוריד את הישנה ולהשתמש בה.
שאלה: כבוד התורה: אני גר בישוב גדול במרכז הארץ. באזור שלנו שני בתי כנסת עם ציבור גדול של יראי שמים. שני בתי הכנסת במרחק לא גדול אחד מהשני. רבו של הבית כנסת שאיני הולך הרבה להתפלל שם גדול בתורה לפי דעות כל תושבי העיר ומחוצה לה. מה לעשות שרב בית הכנסת שלי אינו מוכן לתת לועדה המארגנת שעורים של אורחים להזמין אותו לשעור או להרצאה. האם זה מהווה תרוץ בשבילי להעדר מהשיעורים של רב בית הכנסת או אולי גם להפסיק דמי חבר? הרבה מתפללים בבית הכנסת אינם רואים בעין טובה את ההתעלמות מהרב השני שהוא גדול בתורה ונחשב כמרא דאתרא בכל עינייני הלכה הנשאלים.
תשובה: לא אוכל לענות על השאלה בלי לדעת מה הם השיקולים של הרב.
שאלה: ערלה בעץ זית: קניתי עץ זית בוגר ממשתלה, ומהנטיעה במשתלה ועד עכשיו עברו שלוש שנים. היום הוא נטוע בקרקע וכנראה שהיה נטוע בקרקע גם במשתלה. האם מותר לאכול את הזיתים? ומה עושים עם נטע רבעי?
תשובה: יש לוודא שהעץ אמנם היה בקרקע במשתלה או בעציץ נקוב מול הקרקע ללא חציצה, וכמה זמן הוא עמד כך במשתלה. אם אין ידיעה על כך - אזי צריך לספור משעת נטיעה (בשאלה לא נכתב מתי היית הנטיעה, ועל כן אין אפשרות לתת תשובה מדויקת). לאחר שיתקבלו כל הפרטים כולל שעת נטיעה או בדיקת שתיל, אפשר יהיה לציין מה מעמד הפרי. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הדלקת אור במהלך הצום: במהלך הצום (לקראת סופו) נכנסתי לבית השימוש בבית ובטעות הדלקתי את האור, מייד נבהלתי וכיביתי באופן אינסטיקטיבי בחזרה. עד כמה חמור המעשה שלי? האם יש דרך לתקן?
תשובה: היית שוגג, וגם על כך יש להתוודות ולקבל על עצמך להיות יותר ערני ולהתאמץ לשים לב למה שאתה עושה. וד' יסלח לך.
שאלה: צום יום כיפור לבעל כליה אחת: אמנם עברנו ברוך השם את הצום אולם ברצוני לבדוק אחת ולתמיד נושא הצום של בני, שהינו בעל כליה אחת מלידה אשר בזמנו הזהיר אותנו נפרולוג מפני התיבשות והרי בצום יש נטיה לאיבוד נוזלים מסיבי. האם יש שאלה תקדימית בענין, ואם כן, מה התשובה?
תשובה: מכיון שיש לו כליה אחת בלבד עליו לשתות הרבה כל השנה וביוכ"פ לשיעורין. אך בגלל הצורך בריבוי שתיה יש לקצר אצלו את ההמתנה בין שתית מלוא לוגמיו אחת לחברתה. וצריך לשאול את הרופא מה כמות השתיה שעליו לשתות.
שאלה: שימוש בכרטיס נסיעות שלא לצורך השירות: אני בת שירות המשרתת מחוץ לבית. לצורך הגעה למקום השירות קיבלתי תלוש של אגד המאפשר לי לנסוע חינם בנסיעות בין עירוניות. האם יש בעיה להציג את הכרטיס גם כאשר אני נוסעת למקומות אחרים (לדוגמה לטיול בחול המועד)?
תשובה: עלייך לברר את הדבר עם האחראי עלייך. אם מעמדך הוא כללי ומקביל לחייל בחובה או בשל"ת את יכולה להשתמש בכרטיס בכל תקופת היותך בשירות לאומי. הרב ניר אביב
שאלה: עשה לך רב בימינו: איך בימנו אדם יעשה לעצמו רב? 1.האם לכתחליה נכון שיהיה רב לפסיקת הלכה ורב אחר להתעייצות בענייני גשמות ורוחניות? 2. בהלכה-יש היום הרבה ספרים ופחות נצרך השאלות לרב אבל בכל זאת יש המון דעות ומחלוקות אז מה עושים?
תשובה: היום עשה לך רב מתקיים בראש הישיבה והרמי"ם של התלמיד, מהם הוא לומד איך לנהוג להלכה בין הדעות השונות ואיתם הוא מתייעץ בכל השאלות המתעוררות אצלו. לאחר סיום הלימוד בישיבה, בשאלות מעשיות שצריך מורה הוראה שואלים את מרא דאתרא. ואם נשאר קשר הדוק עם הישיבה, וכך ראוי, ממשיכים לקבל הדרכה מרבני הישיבה.
שאלה: חזרה באמבולנס: חולה ומלווהו שנסעו באמבולנס בשבת לביה"ח, והרופא משחרר אותם לאחר כשעה, האם מותר לחזור עם האמבולנס למקומו בחזרה, הרי גם כך האמבולנס חייב לחזור למקומו?
תשובה: יהיה מותר.
שאלה: תפילת אם ביום כיפור: כל יום כיפור אני נקרעת בין הצורך להתפלל עם כולם בבית הכנסת לבין שמירה על הילדים. האם עלי להמשיך להתפלל עלי ועליהם בביה"כ למרות שלעיתים זה מצריך הקרבה גם מצידם,וגם, למרות ההשתדלות שלי, המצאותם יכולה להפריע מעט, ב"ה ילדים טובים, או שעלי פשוט לוותר ולהשאר איתם בבית?
תשובה: כל עוד הילדים קטנים וצריכים שמירה, את צריכה להשאר בבית אתם ולא להביא אותם לבית הכנסת. זה התפקיד שלך ביום הכיפורים ולא צריך להצטער על כך, כי הזכות לגדל ילדים גדולה מאד. כאשר הילדים יגדלו אז תוכלי לבוא לבית הכנסת. וילדיך ישמרו על ילדיהם הקטנים.
שאלה: צדיקות וגאווה: הרב ברוך ה למדתי במדרשה אז פתחתי מעט, גדלתי בשנה של תורה לגמרי. ברוך ה זכיתי לזה. אבל מתפשטת בי גאווה בעקבות זה. אני לא רוצה גאווה, אבל אני מגלה שנהיה בי. וגם לפעמים אנשים מהסביבה שרואים אותי אומרים לי:"צדיקה" וזה לא עושה לי טוב אמריות כאלה. להפך זה מחליש אותי ומוסיף לי גאווה. מה עושים? מה נכון להשיב ע"מ שלא יאמרו ויחשבו עלי כמו האמירה הזו. ואיך ניתן להעיף את הגאווה? להבין שמה שלמדתי זה קמצוץ קמצוץ מדבר ענק ושהכל לא יחסית לסביבה אלא לתורה בלבד?
תשובה: תמשיכי להתנהג ככל האפשר בצניעות ובהידור במצות בצניעות. וכמו שאת מבינה בעצמך גאוה זו מידה לא טובה. ואם את בתוכך יודעת שאין מקום לגאוה. הדברים יחלחלו לליבך והתחושה של הגאוה שנגרמת על ידי דיבורים של אחרים תסתלק.
שאלה: שעון זוהר בשבת: האם יש חשש לענוד בשבת שעון שזוהר בחושך?
תשובה: אין בעיה, כי הוא זורח מעצמו.
שאלה: כל ישראל ערבין בעונש: נניח סיטואציה שבה יהודי חוטא (בין במזיד בין בשוגג). האם קיים מצב שבו יהודי אחר יענש על כך (בבחינת ישראל ערבין זה לזה) - ואם כן אז מהו טיב העונש, האם זהו עונש כמו ח"ו מיתה בידי שמיים או לדוגמא עונש שהוא בעצם חטא של היהודי האחר, כמו התבוללות ע"ז גילוי עריות רצח מידות רעות וכו וכו וכו?
תשובה: העונש של מי שערב הוא פחות משל מי שהיה צריך בעצמו לקיים את המצווה. עניין העונש מכוח הערבות תלוי בתנאים רבים. ככל שאדם יכול יותר להוכיח כך גדלה הערבות שלו.
שאלה: רכב פרטי או אמבולנס: במהלך יום הכיפורים,נאלצנו לנסוע עם ביתנו בת התשעה חודשים באמצע הלילה לבי"ח, עקב חום גבוה מאוד והקאות בלתי פוסקות. את הנסיעה עשינו באמצעות רכבנו הפרטי. האם היה עדיף להזמין אמבולנס?
תשובה: זה תלוי באיזה בית חולים. יש בתי חולים כמו שערי צדק בירושלים, שיש שם אינו-יהודי שמוסרים לו את המפתח והוא יודע מה לעשות ומכבה את הרכב, האורות וכדומה. אבל אם אין אז עדיף ליסוע באמבולנס שאין לו שום בעיות לחזור.
שאלה: נישואי גיורת לחומרא עם כהן: אני יודעת כי על פי הדין גיורת אסורה לנישואים לכהן, אך רציתי לדעת האם גם גיורת שעברה גיור לחומרא אסורה לכהן?
תשובה: בדרך כלל גם גיורת שעברה גיור לחומרא אסורה לכהן. אך יתכן שישנם מקרים שמותרת, ותלוי בנסיבות. לכן, כדאי שתפני לבית הדין האזורי על מנת לברר זאת. הרב ניר אביב
שאלה: הקמת מצבה ותאריך היארצייט הראשון: אבי מורי הכ"מ נפטר בח טבת ה תשס"ט. תאריך הקבורה הוא י טבת ה תשס"ט. אבי נפטר בחו"ל וכאשר ביקשתי מרב הקהילה הפולנית במקום להקים את המצבה כנהוג לפני השלושים, השיב לי כי הוא נמשך אחרי מנהג המקום (אשכנזי מערב-גרמני) להקים את המצבה רק לאחר כשנה. מכיוון שאני ואחי חיים בארצות מרוחקות, קבענו שנקים את המצבה ביום הייארצייט עצמו, כך שיתאפשר לנו לומר קדיש על הקבר - לא בחודש הי"ב, ולא לאחר שנה. א. האם כוונתנו עומד בקנה אחד עם ההלכה? ב. האם עלינו לקבוע את התאריך לפי יום הפטירה או שמא לפי יום הקבורה?
תשובה: א. אין בזה ממש גדרי הלכה. לא מוזכר בהלכה בשום מקום באיזה יום צריך להקים את המצבה, אלא יש בזה מנהגים. ב. אם זה הפרש של יום אחד או יומיים הולכים לפי יום הפטירה, אבל אם יש הפרש של 3 ימים אז היארצייט והעליה לבית העלמין נהוגה לפי יום הקבורה. אם יש בעיה להתכנס מאחר ואתם גרים במקומות רחוקים אז מסתבר מאוד הפתרון שהצעתם לעשות זאת ביום היארצייט כשאתם עולים שם, ותאספו עשרה אנשים ותגידו קדיש.
שאלה: כשרות יין של חוזר בתשובה: החמירו חכמים ביין של מחלל שבת בפרהסיא משום יין נסך. מה דין היין לאחר שחזר בתשובה, ב"ה, האם הוא עדיין באסור? מדובר בכמויות גדולות (יקב פרטי). רוב היין נסחט במכשירים.
תשובה: הולכים לפי שעת המגע, ויש לאסור יין שנגע בו מחלל שבת גם אם חזר בתשובה. יש גדולי תורה בימינו שסוברים שלמחללי שבת בזמננו אין את גדר מחלל השבת שאוסר באותו איסור חמור לגמרי, כי חלק מהם שוגגים וכו'. יש על כך תשובה שהתפרסמה בחוברת של הרבנות הראשית (בזמן שעוד היתה בהיכל שלמה, היתה יוצאת כל שנה חוברת "היכל שלמה") משנת תשל"ד של הרב שמאי על נושא זה. יש מי שרוצים לומר (שו"ת "בניין ציון" ועוד מגדולי הפוסקים) שבימינו רוב מחללי השבת לא עושים זאת בשאט נפש אלא זו המודה, ולא כמו בדורות הקודמים שמחללי שבת עשו זאת בהעזה, וגזירת חכמים היתה על מחללי שבת שהם כעובדי ע"ז. אז יש שמקילים בזה. נפקא מינא תהיה לדוגמא בחיילים שמ"פ לא דתי דרש שכל החיילים יהיו יחד בחדר האוכל ויעשו קידוש, והמ"פ עצמו הביא בקבוק יין מהמטבח ומזג אותו לביני"ש וביקש שיקדש עליו. הרי עתה המ"פ בא לקראת הדתיים, ואם יסרבו לקדש תגרום תוצאה הפוכה, ולכן הוריתי בכזה מקרה שיסמוך על השיטות שחילוני בימינו לא עושה יין נסך לאוסרו בשתייה. ובכל אופן, לכל השיטות לא צריך להחמיר במה שנשאר בבקבוק שיאסר אלא לשיטות האוסרים רק מה שנמזג, אך השאר אין בו דין "ניצוק", שהרמ"א פוסק ביו"ד שדין ניצוק הוא רק ביין שאסור בהנאה ולא ביין שנאסר רק בשתיה. אבל אם לא נגע ביין בידיים אין בעיה גם לפי המחמירים שאוסרים מגע של מחלל שבת בימינו. בכל אופן, היין לא נאסר בהנאה אלא רק בשתיה ולכן אפשר למכור את היין לגוי (כגון בחו"ל) ולהכשיר את היקב ולנהלו מעתה בכשרות.
שאלה: הנאה מחילול יום כיפור: לפי מה שלמדתי (אשמח אם תתקנו אותי) הנאה מחילול שבת של יהודי בשוגג: לו מותר במוצ"ש לאחר שיעבור משך הזמן שלקח לו לעשות את המלאכה ולאחרים מותר בשבת מיד. במזיד: לו אסור עולמית (כאשר יש דעות שמתירות בתנאים מסוימים גם לו להשתמש בחפץ) ולאחרים מותר במוצ"ש. עכשיו למיטב הבנתי, ביום כיפור הדין הוא אותו דין ואין הבדל, זה נכון?
תשובה: נחלקו התנאים לגבי הנאה מדבר שנעשה בו איסור בשבת. והביא הטור (אורח חיים סימן שיח) את המחלוקת: "המבשל בשבת חייב. ולענין המתבשל פליגי - רבי מאיר סבר: אם נעשה בשוגג מותר אפילו בו ביום, בין לו בין לאחרים. ואם נעשה במזיד אסור בו ביום, אפילו לאחרים, ולמוצאי שבת מותר אפילו לו. ורבי יהודה סבר: בשוגג מותר למוצאי שבת, אפילו לו, ובו ביום אסור אפילו לאחרים. ובמזיד אסור לו עולמית ולאחרים מותר למוצאי שבת. ור' יוחנן הסנדלר סבר: בשוגג אסור לו עולמית ולאחרים מותר למוצאי שבת, ובמזיד אסור לעולם בין לו ובין לאחרים. להלכה פסק השולחן ערוך (אורח חיים, סימן שיח, סעיף א) כדעת רבי יהודה: "המבשל בשבת, (או שעשה אחת משאר מלאכות), (טור), במזיד, אסור לו לעולם ולאחרים מותר למוצאי שבת מיד  ובשוגג, אסור בו ביום גם לאחרים, ולערב מותר גם, לו מיד". המשנה ברורה (ס"ק ז) מסביר את שיטת השולחן ערוך ומציין שהגר"א חולק ובשעת הצורך ניתן לסמוך עליו לגבי שוגג (וזה כמו שכתבת): "גם לאחרים - הנה בגמרא פליגי בענין שוגג ומזיד ר"מ ור' יהודה. ודעת השו"ע הוא דעת ר' יהודה, שכן הסכימו הרי"ף והרמב"ם והגאונים. והגר"א הסכים בבאורו לשיטת התוספות וסייעתם דפסקו כר' מאיר דבמזיד אסור בין לו בין לאחרים עד מוצאי שבת ובשוגג מותר גם לו מיד. ובמקום הצורך יש לסמוך על זה בבשול בשוגג". כשיהודי מבשל בשבת והמאכל מותר למוצאי שבת הרי שאין צורך להמתין ב"כדי שיעשו". שכל הדין הזה רק בדבר שעשה גוי, שמא יאמרו לו לעשות שוב בשבת הבאה, אבל יהודי לא יסכים לחלל שבת בכוונה ולכן אין חשש שיאמרו לו. (משנה ברורה שם ס"ק ה). דין יום כיפור שווה לשבת לעניין זה.
שאלה: כסף כפרות לעניים: א. האם חייבים לתת את כסף הכפרות ממש שהרי אומרים "זה הכסף ילך." או ניתן לקחת כסף זה ולתת תרומה את שוויו באמצעים אחרים (למשל צ ק או כרטיס אשראי)? ב. האם ככלל ישנו כסף של צדקה שלא ניתן להמירו? אמרו לי פעם שניתן לפרוט כל כסף צדקה למעט הכסף שנועד למתנות לאביונים ביום הפורים.
תשובה: א. אפשר לתת באופן אחר. כמו שמי שהפקידו אצלו כסף והוא צריך לקנות משהו באופן מיידי ומביא מיד שטר אחר במקומו, ודאי שאנשים לא מקפידים על זה. ב. אם ההחלפה היא על המקום אין בעיה וניתן תמיד להמיר, שהרי לא נגרם חסר לצדקה.
שאלה: זמן הנחת תפילין: באם אני יוצא מוקדם לעבודה ואנני יכול להניח תפילין עדיין, עד איזו שעה אני יכול להניח?
תשובה: שלא כמו קריאת שמע ותפילה, שלהם יש זמן מוקצב  על פי המפורט בלוחות, זמן תפילין זה כל היום עד לשקיעת החמה.
שאלה: ערלה בפסיפלורה: האם צריך לחכות 4 שנים לפסיפלורה?
תשובה: לפי חלק מהפוסקים הסוברים שיש בפסיפלורה ערלה ודינו כעץ, יש להמתין ג' שנים והפירות של השנה הרביעית הם נטע רבעי. ויש מקילים להחשיבו כאדמה וממילא אין צורך להמתין שנות ערלה. לכל שיטה יש סימוכין, המלצה שלנו להחמיר אולם הרבה מבני ספרד מקילים בשאלה זו. בברכת התורה והארץ הרב יהודה הלוי עמיחי מכון התורה והארץ כפר דרום אשקלון